Թեմակալ առաջնորդը եզրափակեց իր սրտի խօսքը՝ շնորհաւորելով թեմի Ազգային իշխանութեանը, միութեան սեփականատիրոջը, «Արարատ» միութեան թէ Կենտրոնական եւ թէ մասնաճիւղի վարչութիւններին, ազգայիններին, ղեկավարներին, եւ մանաւանդ Շահինշահրի համայնքին ու հայորդիներին այս գեղեցիկ կենտրոնն ունենալու առիթով: Իր իւրայատուկ շնորհակալական եւ մանաւանդ երախտագիտական խօսքն ուղղեց թեմի Ազգային իշխանութեանը, յատկապէս Պատգամաւորական ժողովին, որ իր հետեւողական աշխատանքներով փորձեց խթանել այս աշխատանքը, Թեմական խորհրդին, որ ամբողջօրէն նեցուկ կանգնեց «Արարատ»-ի շրջանային Վարչութեանը, ինչպէս նաեւ Շահինշահրի շրջանային Հայ համայնքի վարչութեանը, որի համագործակցութեան շնորհիւ ի կատար ածւեց այս գործը եւ այսօր կարողացանք վայելել նրա համեղ պտուղը: Նա իր խօսքում ընդգծելով Շահինշահրի հայ համայնքի հոգեւոր տեսուչ Տ. Անանիա ծ. վրդ. Գուճանեանի անգնահատելի դերն ու հեղինակութիւնը համայնքի անդամներին ի մասնաւորի երիտասարդներին ճիշտ ուղորդելու գործում՝ բարձր գնահատեց Հայր Սուրբի ցուցաբերած հովանաւորութիւնը: